Flemming Møller Mortensen (S), 2010-02-23:
Jeg synes slet ikke, at vi er nået derud, hvor der er nogen, der har grund til at springe fra.
Nu har vi debatten, og jeg synes i og for sig, at den har været meget frugtbar, fordi justitsministeren har sagt, at justitsministeren er fuldstændig enig i og villig til at få undersøgt både omfang og retsstilling i forhold til EU og i forhold til samhandel på verdensplan.
Lad os nu kigge på det; lad os bruge udvalgsarbejdet til at få ministeren og embedsmændene til at kigge på, om vi reelt har et problem, eller om vi ikke har et problem.
Det, som vi fra socialdemokratisk side udtrykker med beslutningsforslaget her i dag, er, at dyrevelfærd er noget, der skal sættes meget højt på dagsordenen.
Hvis vi skal lave et dansk pres om til en EU-lovgivning, som måtte vise sig at være uhensigtsmæssig i forhold til en harmonisering, så taler vi også for den sag.
Jeg mener virkelig, at jeg har en god grund til at sige tak her i dag.
Allerførst vil jeg gerne udtrykke den over for justitsministeren, for jeg synes faktisk, det har været et rigtig spændende første møde her.
Jeg synes, jeg er blevet mødt med imødekommenhed i forhold til forslaget, og det vil jeg gerne udtrykke min uforbeholdne tak for.
Når man taler om emner som de her, er der så stor alvor i dem, eller er der mindre alvor i dem?
Jeg synes, der er meget stor alvor i den her sag, og det synes jeg der er, hver eneste gang man taler dyreetik og dyrevelfærd.
Jeg vil gerne oplæse en tekst, der kommer fra en dyrlæge, som har været ansat i Dansk Kennelklub – i hvert fald var han det tilbage i 2008 – og det drejer sig om debarking.
Jeg citerer: Til gengæld er et sådant indgreb ulovligt i henhold til den gældende danske dyreværnslovgivning.
På denne baggrund kan jeg kun opfordre jer til at indgive politiindmeldelse, såfremt I er eller bliver bekendt med konkrete tilfælde af dette meget uetiske indgreb.
Dansk Kennelklub vil på alle måder kraftigt tage afstand fra, at hunde udsættes for et så invaliderende operativt indgreb, som der her er tale om.
Hvis I kan dokumentere, at sådanne indgreb foretages i Danmark osv. osv.
Citat slut.
Det er altså en præcisering af alvoren i den her sag.
Vi har i dag haft en god debat, synes jeg.
Jeg synes som sagt, at justitsministeren allerede fra starten af slog an, at der var forståelse, positiv indstilling til det, at der var afstandtagen til, at indgrebene fandt sted i det hele taget, og derfor blev der udtrykt sympati for også vores beslutningsforslag.
Med hensyn til udstilling og håndhævelsen af, hvordan en hund skal undersøges i den her sammenhæng, må jeg blot sige, at det naturligvis kan finde sted, og at det blot er at lægge øret til.
Jeg kan se, der er rigtig mange positive aktører med i udvalgsarbejdet, så vi skal nok få lavet mange spændende og oplysende spørgsmål, og justitsministeren har jo allerede sagt, at i hvert fald i forhold til den internationale og den europæiske retsstilling er det spørgsmål, som allerede er videregivet herfra i dag.
Nu er det jo sådan, at det her er den nye justitsministers første sag her i Folketingssalen, og man kan jo sige, at det nok er en lillebitte smule uheldigt for justitsministeren, at der rent faktisk er et flertal imod justitsministerens holdning, men lad os nu tage det med et smil i dag, og lad os så også, som hr. Christian H. Hansen siger det, sørge for, at det politiske arbejde kommer til at tjene den gode sag, for her har vi en god sag.
Til gengæld er det en lille smule ærgerligt, at Venstres ordfører, hr. Flemming Møller, er gået, for han har på vegne af både Venstre og De Konservative givet udtryk for en langt mere forbeholden og afstandtagende holdning end den, justitsministeren har givet udtryk for her i dag.
Det synes jeg faktisk er ærgerligt og ikke så klædeligt.
Det er nemlig sådan, at der findes økonomiske incitamenter, også i den her sammenhæng, for, at folk tænker mere med hovedet, end at de tænker dyrevelfærden ind i sammenhængen.
Det kunne jeg have forklaret hr. Flemming Møller lidt mere.
Hr. Flemming Møller siger direkte, at det ikke er noget problem, og at man ikke vil lave forbud mod noget, som ikke er et problem.
Her synes jeg nok, at hr. Flemming Møller taler imod bedre vidende, og her glæder jeg mig i hvert fald til justitsministerens undersøgelse af området.
Ellers vil jeg takke alle de øvrige ordførere fra Det Radikale Venstre, fra Enhedslisten, fra SF, fra Dansk Folkeparti og fra hr. Christian H. Hansen.
Jeg kan love Enhedslisten, at Socialdemokraterne vil stemme for det her forslag.
Så alt i alt en god debat i dag, og jeg håber på, at vi også med debatten i Danmark kan være med til at skubbe en yderligere debat i gang.
Jeg vil slutte her.
Jeg vil takke for debatten og sige, at det givetvis bliver et spændende udvalgsarbejde, det skal nok blive konstruktivt, og der kommer givetvis en god beretning ud af det, så regeringen og vores nye justitsminister har noget at arbejde med.